De letscht Tag in Sydney esch gmüetlech gse. Dos de ganz Vormittag grägnet het, simmer ersch nochem Mettag use. Mer sei do Rechtig Darling Harbour - e relativ nöie, moderne Töu vo Sydney wo sech lohnt z bsueche. Det esch do de Philipp is Maritime Museum es U-Boot go aluege. Do mech das ned enteressiert het, ha ech do d Chance gnötzt, weder chli i Läde go omeluege. Spöter am Nomitag simmer do üses  zMettag go ässe, imene "gsonde" Burger-Restaurant - was es cheibe guets Gfüu gä het.   Nochhär simmer no via St. Mary Chele (Knabechor het grad Prob gha… :-/ ) i Botanisch Garte ond hei vo dete de Bleck uf s Opera House ond d Harbour Bridge gnosse. Ergendwenn hömmer üs Downtown i ne Supermärt gstörtzt ond üses zNacht gchouft. S gsonde Salötli hömmer do im Hostel gässe. Am nöchste Morge hömmer ja am 4i  ufmösse, do mer e Morgeflog uf Christchurch gha hei. Hei de im Hostel sogar no zMorge öbercho, heis zwor fasch ned abebrocht, wöus no so früeh gse esch. Rächtziitig simmer do am Floghafe gse ond uf Christchurch gfloge.